Onderrig is die sterkste wapen, sê Radebe | Netwerk24
Lees die Bybel fyner
Sekere Bybeltekste verskyn soos klokslag op mense se toptien gewilde Bybelverse. 2 Kronieke 7:14, Jeremia 29:11, Johannes 3:16, Johannes 10:10 . . . dié is tydlose Bybeltreffers. Almal lees dit of "staan daarby".
Deur Shantel Moses 17 Februarie 2017 17:48
Jeff Radebe, minister in die presidensie, en die skoolhoof van die Tembaletu-skool, Nomhle Gavu, word deur leerlinge begroet. Foto: Lulama Zenzile
Jeff Radebe, minister in die presidensie, het die Tembaletu-skool vir kinders met gestremdhede in Gugulethu Vrydag besoek.
Die skool het meer as 180 leerlinge.
Radebe het saam met lede van die diensleweringmoniteringspan en die skoolhoof, Nomhle Gavu, deur die skool gestap. Daarna het hy die leerlinge en personeel in die skoolsaal toegespreek.
"Ons besoek gereeld skole, klinieke en polisiekantore om seker te maak dat gemeenskappe toegang tot basiese dienslewering het. Dit het ook onder my aandag gekom dat die skool sukkel met hulpbronne. Ons kan nie toelaat dat die leerlinge hieroor van hul reg op onderrig ontneem word nie."
Volgens hom het die regering 'n verpligting om seker te maak dat die leerlinge alles het wat hulle by die skool benodig.
"Ons amptenare sal opvolg en seker maak dat die kwessies wat vandag uitgelig is, wel na omgesien word."
Van die kwessies is die uitdaging met leerlinge se vervoer wat blykbaar onveilig is omdat die voertuig nie gereeld versien word nie.
Die skool bied ook verskeie buitemuurse aktiwiteite aan wat rolstoelbasketbal en atletiek insluit. Die skool het egter 'n tekort aan finansiering en geriewe hiervoor.
"Ek word vertel dat sedert die skool in 1974 sy deure oopgemaak het, is geld ingesamel vir rolstoele en opgraderings by die skool. Dinge het eers in 1996 vir die skool verander."
Radebe het ook die leerlinge aangemoedig om te leer. "Julle leer al sedert geboorte. Hier gaan julle leer om jul kennis te verbreed. Deur onderrig kan jy enigiets word. Onderrig is die sterkste wapen om die wêreld te verander. Gebruik die wapen om jouself op te bou," het Radebe gesê.